**Мажбурий рақамли маркировкалаш жараёнларини жадаллаштириш боʼйича қоʼшимча чора-тадбирлар белгиланди**

"Мажбурий рақамли маркировкалаш жараёнларини жадаллаштириш бўйича қўшимча чора-тадбирлар тўғрисида" Президент қарори қабул қилинди. [ПҚ-203 30.05.2024](https://soliq.uz/storage/files/June2024/000000008f09985b018fd3f04e23003e.pdf)

Қарорга кўра,

2027 йил 1 январга қадар рақамли маркировкаланган маҳсулотлар чакана савдосини амалга оширувчи тадбиркорлик субъектлари учун маркировкани ўқиш қурилмаларини сотиб олишда битта қурилма учун [БҲМнинг](https://t.me/soliqnews/11889) 4 бараваридан кўп бўлмаган миқдорда (фойда солиғи ёки АОС ёхуд ЯТТлар томонидан тўланадиган ЖШОДС) солиқ имтиёзи берилди.

Аввал ушбу имтиёз 2023 йилнинг 1 январига қадар берилган эди. ([ПҚ-5252 04.10.2021й](https://lex.uz/ru/docs/-5665883)) Солиқ қўмитасининг дастлабки ҳисоб-китобларига кўра, 2024-2026 йилларда 34 мингдан ортиқ тадбиркорлик субъекти 2Д-сканерлар билан таъминланиши керак. Имтиёзлар уларга жами 46,2 млрд сўм маблағни тежаш имконини беради.

2024 йил 1-центабрдан қуйидаги нормалар жорий этилади:

тадбиркорлик субъектлари томонидан маркировкаланадиган маҳсулотларни 2Д-сканердан фойдаланмасдан сотиш ҳолатлари аниқланганда, улар шахсий кабинети орқали бу ҳақда огоҳлантирилади;

2 марта ана шундай огоҳлантиришдан сўнг маркировкалаш қоидаларини бузиш ҳолати 1 ой ичида қайта такрорланса, тадбиркорлик субъектларига нисбатан солиқ текшируви тайинланади. Бунда ҳуқуқбузарлик содир этилган чоракдаги фаолият қамраб олинади;

солиқ текшируви якунлангандан кейин маркировка қоидаларини бузиш 1 ой ичида қайта такрорланса тадбиркорлик субъектлари хабардор қилинмасдан солиқ текшируви тайинланади. Тадбиркорлик субъектларининг ҳуқуқлари ва қонуний манфаатларини ҳимоя қилиш бўйича вакил бу ҳақда текшириш кунида хабардор қилинади.

Солиқ текширувлари тадбиркорлик субъектларини хабардор қилмасдан ҳамда Тадбиркорлик субъектларининг ҳуқуқлари ва қонуний манфаатларини ҳимоя қилиш бўйича вакилни текшириш кунида хабардор қилган ҳолда амалга оширилади.

ҳар чоракда мажбурий рақамли маркировкаланадиган маҳсулотларнинг чакана савдоси билан шуғулланувчи тадбиркорлик субъектларига нисбатан солиқ текширувлари амалга оширилади.

Мажбурий рақамли маркировкаланадиган маҳсулотлар чакана савдоси билан шуғулланувчи тадбиркорлик субъектлари орасидан ҳар чоракда, ҳар бир ҳудуд кесимида автоматик тарзда камида 10 %ини танлаб олинган ҳолда назорат тадбирлари ўтказилади ҳамда қонунбузилиши ҳолатлари аниқланган субъектлар фаолияти кейинги 3 чорак давомида назорат қилиб борилади.

2024 йил 1-центабрдан қуйидаги тартиблар ўрнатилади:

пиво маҳсулотларининг чакана савдоси фаолияти хабардор қилиш тартибида амалга ошириладиган фаолият турлари рўйхатига киритилади;

тамаки ва пиво маҳсулотлари билан чакана савдо қилиш ҳуқуқи учун БҲМнинг 10 %и миқдорида ҳар ойлик йиғим жорий этилади.

Тадбиркорлик субъектлари пиво маҳсулотларининг чакана савдоси фаолиятини бошлаш ёки тўхтатиш ҳақида солиқ органларини [хабардор қилиши лозим.](https://t.me/soliqnews/13099)